
Κύριο Υπουργό Υποδομών και Μεταφορών

Κύριο Υπουργό Περιβάλλοντος και Ενέργειας

Κύριο Υπουργό Εσωτερικών
ΘΕΜΑ: «Διασφάλιση της επάρκειας νερού στη Ρόδο για τα επόμενα χρόνια»

Κύριοι Υπουργοί,

Η κατακόρυφη αύξηση της κατανάλωσης νερού στις αναπτυγμένες κοινωνίες, που κυμαίνεται για τις τουριστικές περιοχές, γύρω στα 500 λίτρα ημερησίως ανά κάτοικο, δεν μπορεί πια να αναπληρωθεί με τις βροχοπτώσεις, τη στιγμή, μάλιστα, που η περιοχή του Νοτίου Αιγαίου αντιμετωπίζει έντονα φαινόμενα ανομβρίας σε βάθος χρόνου.

Η Ρόδος, ένα νησί 120.000 κατοίκων, ο πληθυσμός του οποίου πολλαπλασιάζεται την τουριστική περίοδο, πρέπει να θωρακιστεί απέναντι στις αυξημένες ανάγκες κατανάλωσης νερού και στην ανομβρία προκειμένου να διαχειριστεί, με βιώσιμο τρόπο, τους υδατικούς πόρους σε βάθος χρόνου.

Είναι περιττό, ίσως, να επισημάνουμε πόσο σημαντικό θα είναι αυτό και για τον τουρισμό.

Το φράγμα «Γαδουρά», είναι ένα σημαντικό έργο, αλλά δεν επαρκεί από μόνο του για να διασφαλίσει την επάρκεια νερού στο νησί σε βάθος χρόνου.

Σύμφωνα με τα τεχνικά στοιχεία κατασκευής του, έχει λεκάνη απορροής που έχει έκταση 147.7 km2 και ταμιευτήρα ωφέλιμης χωρητικότητας 63.5 εκατομμύρια m3. Η μέση ετήσια απόληψη για ύδρευση είναι περίπου 18 εκατομμύρια m3. Αν λάβουμε υπόψη ότι στην καλύτερη περίπτωση τα δίκτυα έχουν απώλειες της τάξης του 25% από διαρροές, η ωφέλιμη ποσότητα νερού είναι 13,5 εκατομμύρια κυβικά.

Αυτό σημαίνει ότι σε περίπτωση ανομβρίας, οι υδατικοί πόροι του φράγματος Γαδουρά θα εξαντληθούν μέσα σε 2 ή 3 χρόνια.

Στη Ρόδο το εξάμηνο της τουριστικής περιόδου, ο μέσος συνολικός πληθυσμός υπερβαίνει τις 200.000 με πραγματικές ανάγκες νερού για οικιακή χρήση τα 18.000.000 m3 και τους υπόλοιπους 6 μήνες οι ανάγκες περιορίζονται στα 9.000.000 m3.

Συνεπώς, οι ετήσιες ανάγκες κατανάλωσης νερού στη Ρόδο ανέρχονται  σε 27 εκατομμύρια κυβικά, αλλά αν λάβουμε υπόψη τις απώλειες των δικτύων, η απαιτούμενη ποσότητα για να τροφοδοτηθούν τα δίκτυα αυξάνεται σε 36  εκατομμύρια κυβικά ετησίως.

Πρέπει, επίσης, να συνυπολογίσουμε έναν ιδιαίτερα σημαντικό παράγοντα: ότι μέχρι να ολοκληρωθεί η υδροδότηση όλου του νησιού από το φράγμα θα συνεχίζουν να εξαντλούνται τα υπόγεια αποθέματα και θα υφαλμυρίσουν και οι εναπομείνασες γεωτρήσεις. Σε αυτή την περίπτωση και αν υπάρξει μια παρατεταμένη περίοδος  ανομβρίας, η Ρόδος θα αντιμετωπίσει πρόβλημα λειψυδρίας, ιδιαίτερα σε ό, τι αφορά στο πόσιμο νερό.

Οφείλουμε, επίσης, να δούμε και το παράδειγμα της Κύπρου. Εκεί, υπάρχουν φράγματα, αλλά η παρατεταμένη ανομβρία και οι υψηλές ανάγκες κατανάλωσης απέδειξαν ότι δεν επαρκούν για να καλυφθούν οι ανάγκες και η Κυπριακή Δημοκρατία αναγκάστηκε να καταφύγει σε αφαλάτωση θαλασσινού νερού για να έχει αποθέματα ασφαλείας.

Είναι σαφές ότι η Ρόδος χρειάζεται ένα ολοκληρωμένο σχέδιο διαχείρισης των υδάτινων πόρων της, προκειμένου να μην αντιμετωπίσει κανένα πρόβλημα για τα επόμενα χρόνια.

Μπορεί να αξιοποιηθεί η ηλιακή ενέργεια αφού το νησί διαθέτει ένα μεγάλο κεφάλαιο ηλιοφάνειας για την παραγωγή ηλεκτρικής ενέργειας για τη λειτουργία μιας μεγάλης μονάδας αφαλάτωσης.

Οι διαδικασίες, όμως, μελέτης, έγκρισης, δημοπράτησης και αδειοδότησης είναι χρονοβόρες, γι’ αυτό χρειάζεται άμεση ενεργοποίηση και συνεργασία των συναρμόδιων υπουργείων.

Σε κάθε περίπτωση είναι επιβεβλημένη η εκπόνηση ενός Ολοκληρωμένου Σχεδίου Διαχείρισης για να αυξηθούν τα αποθέματα νερού και να υπάρχει το «μαξιλάρι ασφαλείας» της λειτουργίας του Φράγματος Γαδουρά  για 4 ή 5 χρόνια. Παράλληλα, πρέπει να προστατεύσουμε τον υπόγειο υδροφόρο ορίζοντα για τις ανάγκες της γεωργικής παραγωγής στο νησί.
Κατόπιν των ανωτέρω

Ερωτώνται οι Κύριοι Υπουργοί
1. Εάν προτίθενται να συνεργαστούν άμεσα με το Δήμο Ρόδου και την Περιφέρεια Νοτίου Αιγαίου για την εκπόνηση ενός Ολοκληρωμένου Σχεδίου Διαχείρισης των υδατικών πόρων της Ρόδου, προκειμένου να διασφαλιστεί, με βιώσιμο τρόπο, η επάρκεια νερού στο νησί για τα επόμενα χρόνια.
2. Εάν η κυβέρνηση προτίθεται να χρηματοδοτήσει τη σχετική μελέτη εκπόνησης του Σχεδίου Διαχείρισης από το Πρόγραμμα Δημοσίων Επενδύσεων.
Ο Ερωτών Βουλευτής
Μάνος Κόνσολας

